## Mazón ressalta l’aposta del Consell per sumar totes les fonts d’energia per a aconseguir l’autosuficiència i la sobirania energètica a la Comunitat Valenciana

*** Subratlla el seu compromís amb les energies renovables i remarca que “en un any ha autoritzat el triple d’energia fotovoltaica que l’anterior govern”
* Assegura que la Comunitat “no es pot permetre” la pèrdua energètica de la central de Cofrentes “per a no dependre més de Rússia i Algèria, o que puge el rebut de la llum i l’aigua” i assenyala que defendrà la seua prolongació “amb tots els mitjans al seu abast”
* Sol·licita al Govern central que, en matèria d’energia nuclear, “no es deixe encegar per prejuís ideològics ni xantatges” i insta a mantindre una posició ferma ara que Teresa Ribera defén esta energia “per a sorpresa de tot el món”
* Insta el partit socialista i Compromís “a centrar-se en els assumptes que necessita la Comunitat Valenciana” i destaca l’esforç del Consell per millorar la sanitat pública valenciana i avançar en la lluita contra el càncer**

**València.**

El president de la Generalitat, Carlos Mazón, ha remarcat l’aposta de la Generalitat per sumar totes les fonts d’energia per a aconseguir l’autosuficiència i la sobirania energètica a la Comunitat Valenciana durant la sessió de control de les Corts.

El cap de l’executiu valencià ha assenyalat el compromís del Consell amb les energies renovables i ha remarcat que “en un any ha autoritzat el triple d’energia fotovoltaica que l’anterior govern”.

Així mateix, ha incidit en el fet que la Comunitat Valenciana “no es pot permetre” la pèrdua energètica de la central nuclear de Cofrentes “perquè representa el 45 % de l’energia que es consumix en el nostre territori i per a no dependre més de Rússia i Algèria”.

En este sentit, ha assegurat que “lluitarà perquè el preu de la llum i l’aigua no puge de sobte per als qui més ho necessiten” i ha lamentat “la inacció del Botànic” en matèria energètica.

Per tot això, ha sol·licitat al Govern central que en matèria d’energia nuclear “no es deixe encegar per prejuís ideològics, demagògia, ni xantatges” i ha demanat “mantindre’ns ferms en una posició a favor de la prolongació de la vida útil de l’energia nuclear” ara que la ministra per a la Transició Ecològica, Teresa Ribera, defén esta energia “per a sorpresa de tot el món per a tindre el seu càrrec a Europa”.

Carlos Mazón ha traslladat que el Consell defendrà la prolongació de la planta nuclear de Cofrentes “amb tots els mitjans al seu abast i sense dogmes, ni prejuís passats de moda”, al mateix temps que ha recordat l’aposta d’altres països d’Europa cap a esta energia neta com el Regne Unit i Suècia, entre altres.

**Avançar en la lluita contra el càncer**

Carlos Mazón ha lamentat que el partit socialista i Compromís no estiguen pendents dels assumptes d’interés per als valencians, castellonencs i alacantins mentres que el Consell “s’està dedicant a posar en marxa i defendre el que necessita la Comunitat Valenciana”.

En resposta al grup parlamentari del PSPV, el president ha reivindicat l’esforç del Consell per millorar la sanitat pública valenciana i avançar en lluita contra el càncer, apostant per la prevenció “per a salvar vides”.

En este sentit, ha assenyalat la pròxima incorporació del nou seqüenciador de genomes en La Fe de València, que serà el primer hospital públic d’Espanya a instal·lar-lo, per a la detecció genètica de càncer i malalties rares “davant dels qui defenen que la prevenció es pot dilatar en el temps i van abandonar 170.000 dones sense poder accedir a una mamografia”.

Així mateix, ha instat Compromís “a centrar-se en els assumptes que necessita la Comunitat Valenciana”.

Fecha: 24/10/2024